hotchpotch/miracl-hf-unified huggingface dataset:
Carl Reinecke
Carl Heinrich Carsten Reinecke (23. kesäkuuta 1824 Altona – 10. maaliskuuta 1910 Leipzig) oli saksalainen säveltäjä, pianisti ja kapellimestari.
Carl Reinecke syntyi Hampurin Altonassa. Hän aloitti säveltämisen 7-vuotiaana ja esiintyi pianistina julkisesti ensimmäistä kertaa 12-vuotiaana. Vuonna 1843 Reinecke aloitti konserttikiertueen, joka johti hänen nimitykseensä hovipianistiksi Tanskaan. Siellä hän viipyi vuoteen 1848 saakka. Vuonna 1860 hän pääsi Leipzigin Gewandhaus-orkesterin kapellimestariksi ja pianonsoiton ja sävellyksen professoriksi konservatorioon.
Carl Reinecke kuoli Leipzigissä maaliskuussa 1910. Hän sävelsi lähes kolmesataa julkaistua teosta, joita ovat muiden muassa huilusonaatti "Undine", oopperat (muun muassa "König Manfred") ja useat kamarimusiikin teokset. Hänen oppilaisiinsa kuuluivat Edvard Grieg, Christian Sinding, Leoš Janáček, Isaac Albéniz, Johan Svendsen, Felix Weingartner ja Max Bruch.
Kakkiainen
Katkiainen, katka, katikas ja kakkiainen olivat nimityksiä monille pienille eliöille ja uskomusolennoille, joista osa suomalaisen kansanperinteen mukaan katkoi hapsia, karvoja tai siimoja. Muitakin nimityksiä oli.
Katka oli vedessä elävä olio, jonka uskottiin tai väitettiin purevan poikki kalastajien verkkojen siimoja. Katkaksi kutsuttiin monenlaisia eliöitä, kuten siiroja, matoja ja äyriäisiä. Katka -nimitys on nykyisin varattu katkaravulle ja äyriäislahkolle.
Tukkaan tai ihoon takertunutta kuoriaista on voitu kutsua muun muassa nimityksillä kakkiainen, katkiainen, hapsenkatkiainen, hapsenkakkiainen, katikas ja karva-katikas. Nimitykset perustuvat siihen, että niiden uskottiin tai ainakin lapsille kerrottiin katkovan hiuksia tai karvoja. Nimitykset "hapsenkakkiainen" ja "hapsenkatkiainen" ovat tarkoittaneet ja edelleen kansanomaisesti tarkoittavat myös isosarvisia kuoriaisia, lähinnä sarvijääriä kuten sarvijaakkoa.
Kakkiainen ja kakkia viittaavat myös joihinkin pieniin, epämääräisiin kummituksiin tai harhanäkyihin. Näiden yhteys katkoja-olentoihin on epävarma, mutta nimen lisäksi yhtäläistä on ainakin pieni koko ja että olennot eivät olleet suoranaisesti vaarallisia, vaan lähinnä häiritseviä tai haitallisia "pikkuötököitä". Joskus näiden kakkiaisten kerrottiin lentävän. Eräs kakkiaisen toisintonimitys on Hiiden lintu. Kirkonkakkiainen oli kuitenkin kirkonhaltija, ja vaikka se hallitsi pyhää paikkaa, se saattoi olla hyvinkin häijy.
Erään tiedon mukaan uskottiin, että kun hautausmaalta nousee tulta, on siellä kakkiaisia. Tässä merkityksessä kakkiainen muistutti virvatulia. Jos vieraan kanssa tuli riitaa, oli syytä taikoa ja loitsuta, jotta taloon ei jäisi kakkiaisia.
Unikakkiainen on unessa näyttäytyvä hyödyllinen olento, joka näyttää aarteen sijaintipaikan.
Sojuz TMA-8
Sojuz TMA-8 oli Venäjän avaruusjärjestön lento ISS-avaruusasemalle. Se oli 29. miehitetty avaruuslento ISS-asemalle. Alus laukaistiin Baikonurin kosmodromilta 30. maaliskuuta 2006 kello 2:30 UTC Sojuz-kantoraketilla. Lennon kesto oli 182 päivää.
Alus kuljetti kaksi Expedition 13 -miehistön jäsentä. Mukana oli myös Brasilian ensimmäinen kosmonautti/astronautti Marcos Pontes. Brasilian avaruusjärjestö sai lentopaikan noin 20 miljoonalla dollarilla, joka kuten avaruusturistien maksamat taksat on merkittävästi pienempi summa kuin yhden ihmisen avaruuslennon kustannukset.
Sojuz TMA-8 toi 28. syyskuuta 2006 maahan Expedition 13:n miehistön lisäksi Sojuz TMA-9:n asemalle kuljettaman avaruusturistin, Anousheh Ansarin. Hän on ensimmäinen naisavaruusturisti.
Avaruuteen menevä miehistö, ISS:n Expedition 13-miehistö
Maahan palaavat
Tšadin lippu
Tšadin lippu on Tšadin tasavallan lippu, joka otettiin virallisesti käyttöön 6. marraskuuta 1959. Lippu koostuu tummansinisestä, keltaisesta ja punaisesta raidasta.
Tšadin lippu on trikolori, joka perustuu maan entisen siirtomaaisännän Ranskan lippuun. Lipun väritys yhdistää Ranskan värit panafrikkalaisiin väreihin. Lipun sinisen sanotaan kuvaavan toivoa, taivaan sineä ja Tšadjärven aaltoja, se kuvaa myös maan eteläosaa. Keltainen kuvastaan lukuisia autiomaita maan pohjoisosissa sekä aurinkoa. Punainen taas kuvaa edistystä ja maan asukkaiden uhrivalmiutta.
Tšadin lippu muistuttaa suuresti Romanian lippua, mutta sininen raita on Romanian lipussa hiukan vaaleampi.
Sojuz TMA-10
Sojuz TMA-10 on Venäjän avaruusjärjestön suunnittelema miehitetty avaruuslento ISS-avaruusasemalle. Laukaisun tapahtui 7. huhtikuuta 2007 klo 17:31 UTC Baikonurin kosmodromilta ja paluu maahan tapahtui 21. lokakuusta 2007.
Laukaistava miehistö
Laskeutuvat
Etelä-Afrikan kirkkojen neuvosto
Etelä-Afrikan kirkkojen neuvosto () on Etelä-Afrikan kristittyjen kirkkojen ekumeeninen järjestö, jonka jäseninä on 26 maassa toimivaa kirkkoa ja kristillistä yhteisöä. Neuvoston päämaja on "Khotso Housessa" Johannesburgissa. Kirkkojen neuvostolla oli merkittävä rooli Etelä-Afrikan apartheidin vastaisessa kamppailussa ja sen entinen pääsihteeri arkkipiispa Desmond Tutu on palkittu työstään Nobelin rauhanpalkinnolla.
Etelä-Afrikan kirkkojen neuvostolla oli keskeinen osuus kontekstuaalisen teologian leviämisessä ja sen johdossa toimi lukuisia tämän suuntauksen edustajia kuten Desmond Tutu vuosina 1978−1985 ja Beyers Naudé 1985−1988.
Vuonna 1988 Etelä-Afrikan silloinen lain ja järjestyksen ministeri Adriaan Vlok ja pääministeri Pieter Willem Botha järjestivät neuvoston päämajaan pommi-iskun kostoksi järjestön apartheidin vastaisesta toiminnasta.
NS Savannah
NS Savannah on maailman ensimmäinen ydinkäyttöinen rahtilaiva, ja yksi neljästä koskaan rakennetusta ydinkäyttöisestä kauppalaivasta. Alus on nimetty höyrylaiva SS Savannahin mukaan, joka oli ensimmäinen konevoimalla Atlantin ylittänyt alus.
Alkuvuodesta 2007 alus hinattiin Newport Newsin satamaan, jossa siitä purettiin kaikki ydinkäyttöisyyteen liittyvät laitteet ja se puhdistettiin säteilystä.
Vuonna 1955 presidentti Dwight Eisenhower ehdotti ydinkäyttöisen kauppalaivan rakentamista. Seuraavana vuonna Yhdysvaltain kongressi hyväksyi suunnitelman. NS Savannah laskettiin vesille vuonna 1962.
NS Savannah oli enemmänkin ydintekniikan testialus, kuin vakavasti otettava kilpailija perinteisille dieselmoottoreilla varustetuille aluksille. Ulkomuodoltaan se muistutti enemmän suurta luksusjahtia kuin rahtilaivaa, ja matkustajakapasiteetti (hytit, ravintolat, elokuvateatteri...) söi tilaa rahdinkuljetukselta. Lisäksi aluksen rahdinkäsittelylaitteet oli suunniteltu enemmänkin ulkonäkösyistä kuin käytännöllisiksi.
Näistä, ja tietenkin ydinreaktorin vaatimista turvallisuusnäkökohdista johtuen alus ei koskaan ollut kaupallisesti kannattava.
Janne Miikkulainen
Janne Miikkulainen on suomalainen sukellusyrittäjä ja Thaimaassa toimivan "Raya Divers" -sukelluskeskuksen toimitusjohtaja. Miikkulainen tuli tunnetuksi toimistaan vuoden 2004 tsunamikatastrofin yhteydessä, jossa hän kollegoineen evakuoi hädänalaisia, tiedotti kadonneista virallisia tietolähteitä todenperäisemmin tekstiviesteillä ja organisoi jälkiapua tsunamissa kärsineille paikallisille. Yhdessä Petri Ahoniemen kanssa hän on kirjoittanut kirjan "Tsunami!" (Kustannus Oy Aamulehti, 2005), jossa palataan katastrofin tapahtumiin. Pääministeri Matti Vanhanen palkitsi hänet teoistaan Suomen Leijonan ritarikunnan ansioristillä.
Alfred Xuma
Alfred Bitini Xuma (8. maaliskuuta 1893 Transkei – tammikuu 1962 Johannesburg) oli eteläafrikkalainen kansalaisaktivisti, joka toimi ANC:n puheenjohtajana vuosina 1940–1949.
Xuma syntyi Transkeissa aristokraattiseen xhosa-perheeseen ja opiskeli nuoruudessaan New Yorkissa valmistuen lääkäriksi. Hän erikoistui gynekologiaan Glasgow’ssa ja Edinburghissa. Xuma palasi Etelä-Afrikkaan vuonna 1927 ja avasi pian vastaanoton Johannesburgiin Sophiatownin asuinalueelle.
Vuonna 1940 hänet valittiin ANC:n puheenjohtajaksi ja virassa hän muun muassa tiivisti rotuerottelun vastaista yhteistyötä intialaisia edustaneen South African Indian Congressin kanssa. Vuonna 1949 Oliver Tambon, Nelson Mandelan ja Walter Sisulun johtajama CYL syrjäytti Xuman, koska piti tätä liian maltillisena.
Aura Noir
Aura Noir on norjalainen, Oslosta kotoisin oleva black metal -yhtye. Yhtyeen musiikkia luonnehditaan thrash metalin ja black metalin yhdistelmäksi, joka on saanut vaikuteita Slayer-, Sodom- ja Kreator-yhtyeiden musiikista.
Yhtyeen perustivat vuonna 1993 Aggressor ja Apollyon, jotka tekivät yhdessä kaksi demoa ennen "Dreams Like Deserts" -EP:n julkaisua 1995. Vuonna 1996 Mayhem-yhtyeen kitaristi Blasphemer liittyi yhtyeen jäseneksi ja hän oli mukana ensimmäisen albumin julkaisuun asti.
Aura Noir teki 2004 levytyssopimuksen Tyrant Syndicate Productions -yhtiön kanssa, joka on Darkthrone-yhtyeen rumpalin Fenrizin johtama yritys. Kyseisen levy-yhtiön kautta yhtye julkaisi myönteistä kritiikkiä saaneen albumin "The Merciless", jolla esiintyy vierailevina muusikkoina Nattefrost Carpathian Forest -yhtyeestä sekä Fenriz.
Tällä hetkellä yhtye on tauolla rumpali Aggressorille maaliskuussa 2005 tapahtuneen onnettomuuden takia. Hän joko hyppäsi tai putosi neljännen kerroksen ikkunasta kymmenen metriä tullen jalat edellä alas. Toukokuussa 2006 vierailessaan norjalaisessa radio-ohjelmassa hän myönsi istuvansa pyörätuolissa, koska on halvaantunut vyötäröstä alaspäin.
Cradockin nelikkö
Cradockin nelikkö () on termi, jolla kutsutaan neljää nuorta Cradockin kaupungin UDF-aktivistia. Etelä-Afrikan turvallisuuspoliisi murhasi heidät vuonna 1985. Cradockin nelikön muodostivat Matthew Goniwe, Sparrow Mkhonto, Fort Calata ja Sicelo Mhlauli.
Turvallisuuspoliisi kaappasi Cradockin nelikön heidän palatessaan Cradockiin Port Elizabethissa pidetystä kokouksesta. Heidät kuljetettiin Olifantshoekin solaan ja edelleen Port Elizabethiin, missä heidät pahoinpideltiin ja murhattiin. Turvallisuuspoliisi poltti ruumiit ja niiden kuljetukseen käytetyn auton 27. kesäkuuta 1985. Seitsemän poliisia (Eric Alexander Taylor, Gerhardus Johannes Lotz, Nicholas Janse van Rensburg, Harold Snyman, Johan Martin van Zyl, Hermanus Barend du Plessis ja Eugene de Kock) anoivat Totuuskomissiolta armahdusta murhasta vuonna 1998.
Matthew Goniwe
Matthew Goniwe (s. 1947 Cradock, Itä-Kap – 27. kesäkuuta 1985) oli eteläafrikkalainen opettaja ja ihmisoikeusaktivisti, jonka Etelä-Afrikan turvallisuuspoliisi murhasi ”Cradockin nelikön” jäsenenä vuonna 1985. Vuonna 2003 Etelä-Afrikan valtio myönsi Matthew Goniwelle hopeisen Luthulin kunniamerkin tämän omistautumisesta vapaalle, oikeudenmukaiselle ja demokraattiselle Etelä-Afrikalle.
Goniwe opiskeli Fort Haren yliopistossa opettajaksi ja töyskenteli Sam Xhallien koulussa matematiikan ja tieteiden opettajana. Hän vaikutti myös pienessä maanalaisessa järjestössä "People’s Front for the Liberation of South Africa" (PFULSA). Vuonna 1976 hänet pidätettiin poliittisesta toiminnasta yhdessä kuuden muun ryhmän aktivistin kanssa, joihin kuului Dumisa Ntsebeza. Viisi ryhmän jäsentä, mukaan lukien Matthew Goniwe, tuomittiin pitkiin vankeusrangaistuksiin vain joitakin päiviä ennen Transkein bantustanin muodollista itsenäistymistä.
Vapauduttuaan vankilasta Goniwe palasi opettajaksi Graaff-Reinetin kaupunkiin ja opiskeli "bachelor"-tutkinnon University of South Africassa. Vuonna 1983 Goniwe nousi Cradockin korkeita vuokria vastustaneiden mielenosoitusten johtajaksi. Etelä-Afrikan opetusministeriö yritti poliittisen painostuksen vuoksi siirtää hänet takaisin Graaff-Reinetiin, mutta tämä johti opettajien ja oppilaiden 15 kuukautta kestäneen kouluboikottiin.
27. kesäkuuta 1985 turvallisuuspoliisi kaappasi Matthew Goniwen ja muut Cradockin nelikön jäsenet heidän palatessaan Cradockiin Port Elizabethissa pidetystä kokouksesta. Nelikkö kuljetettiin Olifantshoekin solaan ja edelleen Port Elizabethiin, missä heidät pahoinpideltiin ja murhattiin. Turvallisuuspoliisi poltti ruumiit ja niiden kuljetukseen käytetyn auton. Seitsemän poliisia (Eric Alexander Taylor, Gerhardus Johannes Lotz, Nicholas Janse van Rensburg, Harold Snyman, Johan Martin van Zyl, Hermanus Barend du Plessis ja Eugene de Kock) anoivat Totuuskomissiolta armahdusta murhasta vuonna 1998.
Emaar Properties
Emaar Properties on Dubaissa sijaitseva kiinteistösijoitusyhtiö. Emaarilla on paljon kiinteistöjä Arabiemiirikuntien lisäksi kansainvälisesti Lähi-idässä sekä Intiassa ja Yhdysvalloissa. Sen tunnetuin kohde on maailman korkein rakennus Burj Khalifa.
Cradock
Cradock on kaupunki Eastern Cape -provinssissa Etelä-Afrikassa. Kaupungin asukasluku vuoden 2011 laskennassa oli 36 671. Kaupunki on merkittävä villan tuotannon keskus. Lisäksi kaupungissa tuotetaan naudanlihaa, maitotuotteita ja hedelmiä. Kaupungin kuumat rikkilähteet tekevät siitä myös suositun terveysmatkailukeskuksen.
Kaupunki perustettiin 27. elokuuta 1818 ja se on nimetty alueen entisen kuvernöörin, Sir John Cradockin mukaan.
Marcos Assunção
Marcos do Santos Assunção (s. 25. heinäkuuta 1976, Caieiras, São Paulo) on brasilialainen jalkapalloilija. Assunção pelaa keskikentän keskellä ja hänet tunnetaan erinomaisista vapaapotkuistaan. Assunção edustaa espanjalaista Real Betisin joukkuetta ja kesällä 2006 hän sai Espanjan kaksoiskansalaisuuden.
Assunção aloitti uransa brasilialaisessa Rio Brancon joukkueessa vuosina 1993–1995. Sen jälkeen hän pelasi Brasilian suurseuroissa Santosissa ja Flamengossa kunnes sai vuonna 1999 siirron Roman joukkueeseen Italian Serie A:han. Assunção pelasi Romassa kolme vuotta, pelaten 55 liigaottelua ja tehden niissä 9 maalia.
Vuonna 2002 Assunção siirtyi Real Betisiin. Espanjassa Assunção on kunnostautunut vapaapotkuspesialistina ja jo hänen debyyttinsä kaudella 2002–2003 toi komean maalin vierasottelussa Deportivoa vastaan. Real Betisissä Assunção on voittanut Espanjan cupin vuonna 2005, sekä pelannut Mestarien liigaa.
Brasilian maajoukkueessa Assunção on esiintynyt 11 kertaa. Hän ei kuitenkaan ole pelannut maajoukkueessa sitten karsintatappion Chilelle vuoden 2002 MM-kilpailuiden karsinnoissa.
Assunçãon serkku Marcos Senna on myös jalkapalloilija.
Barkarbyn lentoasema
Barkarbyn lentokenttä on Ruotsin ilmavoimien entinen tukikohta, joka sijaitsee Järfällassa, lähellä Akallan kaupunginosaa Tukholmasta pohjoiseen. Se on Ruotsin vanhin yhä käytössä oleva lentoasema, joskin nykyisin kenttä palvelee lähinnä yleisilmailuliikennettä.
Leather Goddesses of Phobos
Leather Goddesses of Phobos () on Infocomin vuonna 1986 julkaisema tekstiseikkailupeli. Peli julkaistiin useille aikansa suosituimmista tietokoneista. Peli oli ensimmäinen seksuaalisuudesta ammentava Infocomin humoristinen peli. Pelissä saa valita, kuinka "tuhmaa" materiaalia pelaajalle kirjallisessa muodossa esitetään. Pelistä tuli yksi Infocomin myydyimpiä ja sillä on jonkin sortin kulttimaine.
Pelin tapahtumat alkavat Ohion Upper Sandusky -nimisestä kaupungista vuonna 1936, ja koko peli on esitetty 1930-luvulla suosittujen scifi-jatkokertomusten hengen mukaisesti. Phoboksen "nahkajumalattaret" (joukko nahkaan pukeutuvien naisten näköisiä avaruusolentoja) ovat juuri viimeistelemässä suunnitelmiaan maan valloittamiseksi. Pelaajan hahmo kidnapataan nahkajumalattarien toimesta ihmiskunnan orjuuttamiseen tähtäävien suunnitelmien testaamiseksi. Jos pelaaja ei onnistu pysäyttämään avaruusolentoja, he muuttavat koko planeetan huvittelualueekseen ja planeetan miehet seksileluikseen (peli olettaa, että tämä ei olisi positiivinen lopputulos, vaikka pelaaja saattaa olla toista mieltä).
Pelin pakkauksessa oli mukana erilaista materiaalia, jota kutsutaan englanniksi sanalla "feelies". Ilman kyseistä materiaalia monet pelin ongelmista ovat lähes mahdottomia selvittää, joten se toimii kopiointisuojauksena. Pelin mukana tulevat tavarat olivat kaksipuolinen kartta katakombeja varten; "The Adventures of Lane Mastodon" -sarjakuvalehti, josta saa tärkeitä vihjeitä peliä varten, 3D-lasit sarjakuvalehden lukemista varten, sekä pieniä kortteja, joita peli käskee pelaajaa raaputtamaan tietyissä kohdissa peliä. Kortit ovat hajusteita, jotka toimivat raaputtamalla, ja ne kertovat pelaajalle, miltä pelin jossain tietyssä kohdassa haisee. Hajut eivät kuitenkaan liity pelin luonteesta huolimatta suoraan seksuaalisuuteen.
Peli on saanut mainetta ainoana tietokonepelinä, jossa on mukana haju. Lisäksi Infocom sai "SPA Excellence in Software Award" -palkinnon vuoden 1987 parhaasta tietokoneohjelmiston paketoinnista.
Pelissä on valittavana kolme tuhmuustasoa, jotka vaikuttavat siihen, miten paljon eksplisiittistä seksuaalista materiaalia tekstissä pelaajan luettavaksi tulee. Tasojen nimet ovat "tame" (kesy), "suggestive" (vihjaileva) ja "lewd" (rietas). Pelin pelaajan eteen tuomat ongelmat ovat samoja kaikilla tasoilla, mutta ne kuvataan paikoin täysin eri tavoin.
Pelissä on myös mukana myöhemmin Sierran peleihinkin lisätty "boss key", eli nappi, jolla saa näytön muutettua sellaiseksi, että työpaikalla peliä pelaavan pelaajan ohikulkeva pomo luulee pelaajan oikeasti tekevän töitä.
Pelaajan sukupuoli määräytyy pelin alussa sen mukaan, kumman sukupuolen WC:tä hän käyttää. Pelaaja on seksuaaliselta suuntautumiseltaan kuitenkin aina hetero.
DARPA
DARPA on Yhdysvaltain asevoimien tutkimusorganisaatio. Lyhenne tulee nimestä "Defense Advanced Research Projects Agency".
Laitos perustettiin Yhdysvaltain puolustusministeriön direktiivillä 5105.15 7. helmikuuta 1958 nimellä ARPA eli "Advanced Research Projects Agency". Se on pikemminkin tutkimusta rahoittava organisaatio kuin varsinainen tutkimuslaitos. 23. maaliskuuta 1972 puolustusministeriö nimesi sen DARPAksi, jolloin se tuli erilliseksi virastoksi. 22. helmikuuta 1993 nimi muuttui jälleen ARPAksi ja maaliskuussa 1996 organisaatiosta tuli taas DARPA.
DARPA on rahoittanut muun muassa Internetin kehityksen 1960-luvulla (ARPANET). Tuolloin ja osin edelleenkin sen rahoituksella pyritään kehittämään teknologiaa siten, että yliopistojen jne. kautta tutkimusten tulokset julkistetaan. DARPAn kehityshankkeilla on ollut merkittävä vaikutus myös mikrotietokoneen syntyyn.
DARPA kehitti Yhdysvaltain ensimmäisiä satelliitteja, mutta se ei ole sotilaallinenkaan avaruusjärjestö, jossa roolissa Yhdysvalloissa ovat eri aselajien organisaatiot (esimerkiksi Yhdysvaltain ilmavoimien Space Command).
Örebron lentoasema
Örebron lentoasema sijaitsee 10 kilometriä Örebrosta lounaaseen. Se on matkustajamäärissä mitattuna Ruotsin 23. suurin ja rahtimäärissä mitattuna Ruotsin 4. suurin lentoasema. Lentoasema avattiin vuonna 1979. Vuonna 2005 Örebron lentoaseman kautta kulki yhteensä 86 283 matkustajaa.
Argentiinan Grand Prix 1998
Argentiinan Grand Prix 1998 oli Formula 1 -sarjan osakilpailu, joka ajettiin 12. huhtikuuta 1998 Autódromo Oscar Alfredo Gálvez -radalla. Kilpailun voitti Ferrarin Michael Schumacher, joka lähti kilpailuun lähtöruudusta kaksi. Voitto oli Schumacherille kauden ensimmäinen. Kilpailu on viimeisin Argentiinan Grand Prix Formula 1 -sarjassa.
Paalupaikalta lähtenyt David Coulthard sijoittui kuudenneksi, koska hän pyörähti pariin otteeseen ohitustilanteessa.
Kilpailun nopeimman kierroksen ajoi Benettonin Alexander Wurz. Nopein kierros oli Benetton-tallin neljäs perättäinen Argentiinan GP:ssä. Nopein kierros oli Wurzin ensimmäinen.
Mika Lietzén
Mika Lietzén (s. 6. kesäkuuta 1974 Turku) on turkulainen sarjakuvataiteilija ja kuvittaja. Lietzén on palkittu Kemin sarjakuvakilpailussa kolmeen otteeseen (2. sija vuonna 2000, 1. sija 2002 ja 3. sija 2005) ja hän voitti Sarjis 2004 -kilpailun pääpalkinnon. Vuonna 2000 Lietzén oli mukana perustamassa Asema Kustannusta, joka on julkaissut kotimaista taidesarjakuvaa.
Ole Bull
Ole Borneman Bull (5. helmikuuta 1810 – 17. elokuuta 1880) oli norjalainen viulisti ja säveltäjä.
Ole Bull syntyi Bergenissä. Hän vietti hetken Saksassa ja lähti sen jälkeen Pariisiin. Vuosina 1836–1837 hän piti 274 konserttia Irlannissa ja Englannissa. Lisäksi hän vieraili useaan otteeseen Yhdysvalloissa. 24. toukokuuta 1853 hän osti 11 144 eekkeriä maata Pennsylvaniasta. Bull kuoli Lysøenin saarella syöpään vuonna 1880. Hänet haudattiin Bergeniin ja hänen kotinsa on nyt museoitu.
Ole Bull sävelsi muun muassa "Paimentytön sunnuntain" ja viulukonserton. Lisäksi hän oli mukana perustamassa ensimmäistä norjankielistä teatteria Bergeniin 1850. Bergenissä on nyt hänen kunniakseen pystytetty patsas.
Norwegian Air Shuttle on maalauttanut Bullin kuvan yhden Boeing 787-9 -koneensa pyrstöön. Lisäksi Bullin kuva on aiemmin ollut sittemmin käytöstä poistetun Boeing 737-800 -koneen pyrstössä.
Bantuopetuksen laki
Bantuopetuksen laki vuodelta 1953 oli Etelä-Afrikan säädös, joka määritteli maan mustan enemmistön kouluolot apartheid-järjestelmän aikana. Lain perusteella kaikki oppilaitokset eroteltiin rotujen perusteella. Lain valmistelleen alkuasukasasian ministerin Hendrik Verwoerdin mukaan afrikkalaisille tuli opettaa heidän omaa kulttuuriperinnettään, ja koulujärjestelmän" "tulee valmentaa ja opettaa ihmisiä heidän elämänsä mahdollisuuksien mukaisesti"". Hallitus sääteli bantukoulutuksen sisältöä, ja koulukirjat sisälsivät yleisesti sellaisia lauseita kuin "Kafferi on varastanut veitsen, tämä kafferi on laiska".
Hämeen Kokoomus
Hämeen Kokoomus on Kokoomuksen Kanta-Hämeen ja Päijät-Hämeen käsittävä piirijärjestö, joka valmistelee Kokoomuksen Hämeen vaalipiirin ehdokasasettelun eduskuntavaaleihin. Piirillä on 2015 eduskuntavaalien jälkeen kolme kansanedustajaa: Sanni Grahn-Laasonen, Timo Heinonen, Kalle Jokinen. Muita ehdokkaita olivat Sari Rautio, Kristiina Hämäläinen, Merja Vahter, Pekka Romo, Juha Isosuo, Titta Andersson-Bohren, Tuomo Riihilahti, Francis McCarron, Sari Niinistö ja Ilkka Viljanen.
Kunnallisesti Hämeen Kokoomus on vahva. Kanta- ja Päijät-Hämeen eli Etelä-Hämeen kuntien 843 kunnanvaltuutetuista 224 on kokoomuslaista, mikä tarkoittaa 27 %:n osuutta.Hämeen Kokoomuksen muodostavat puolueen paikallisyhdistysten yhteistyöelimet, kunnallisjärjestöt. Kunnallisjärjestöt vastaavat myös kunnallisen päätöksenteon koordinoinnista kunnan eri osissa tai kiinnostuspiireissä toimivien perusyhdistysten kesken.
Hollolan Kokoomuksen muodostavat kaksi yhdistystä: Hollolan Kokoomus ry ja Salpakankaan Kokoomus ry. Kumpikin yhdistys asetti eduskuntavaaleihin 2007 yhden ehdokkaan, Sari Hyytiäisen ja Heikki Mantereen.
Hollolan Kokoomuksen piiristä viimeinen Hämeen vaalipiiristä valittu kansanedustaja oli Timo Seppälä, joka ei asettunut ehdokkaaksi. Timo Seppälää ennen kansanedustajana oli Kyösti Toivonen, joka valittiin eduskunnan päätöksellä 1995 myös yhdeksi Suomen ensimmäisistä Euroopan parlamentin jäseneksi Suomen liittyessä Euroopan unioniin. Kyösti Toivonen on toistaiseksi ainut Päijät-Hämeestä europarlamenttiin valittu.
Kunnallisvaaleissa 2004 valittiin Hollolan kunnanvaltuustoon yhdeksän kokoomuslaista kunnanvaltuutettua Hollolan Kokoomus ry:stä ja neljä Salpakankaan Kokoomus ry:stä. Edellisen piiristä neljä on kunnanhallituksen jäsentä sekä heistä valittiin myös Hollolan teknillisen lautakunnan ja ympäristölautakunnan puheenjohtajat.
14 kunnanvaltuutetulla Hollolan Kokoomus ry ja Salpakankaan Kokoomus ry. muodostavat Hollolan kunnanvaltuuston suurimman valtuustoryhmän. Yhteensä kunnanvaltuutettuja on 43, joista Kokoomuksen perusyhdistyksistä 33%.
Lahdessa Kokoomus on suhteellisen vahva. Sillä on sen jälkeen kun oman valtuustoryhmän perustaneen entisen sosiaalidemokraattisen valtuutetun siirryttyä Kokoomuksen valtuustoryhmään eniten kaupunginvaltuutettuja, kaksikymmentä 59:stä. Myös muodollisesti sen asema vahvistunee, koska keskiryhmät tukivat Lahden kaupunginjohtajaksi kokoomuslaisen ehdokkaan. Lisäksi sen ehdokas, Ilkka Viljanen, tuli valituksi kansanedustajaksi eduskuntavaaleissa 2007.
1925 vaaleissa kaupunginvaltuutettujen lisääntyminen 24:stä 30:een perustui siihen, että Kartanon alue liitettiin Hollolan kunnasta Lahden kaupunkiin. Kaupunginvaltuutettujen lukumäärän väheneminen johtui vuoden 1925 kunnallislaista, jonka mukaan kunnallisia täydennysvaaleja ei enää järjestetty ja siirryttiin valtuutettujen määriltään parittomiin valtuustoihin.
Himi
Himi () on kaupunki Toyaman prefektuurin luoteisosassa, Japanissa. Se perustettiin alun perin 1889. Kaupungissa on arviolta 55 000 asukasta ja sen pinta-ala on 230,23 k㎡. Himin pääelinkeinot ovat maatalous ja kalastus. Kaupungin tunnuksina toimivat kukista lilja, pensaista atsalea ja puista tsumama.
Prefektuurijärjestelmän tullessa käyttöön 1871, liitettiin Himi osaksi Kanazawan prefektuuria. Kanazawan jakautumisesta Toyaman prefektuurin muodostumiseen 1883 saakka, Himi kuului Ishikawan prefektuuriin. Himin kaupunki muodostettiin 1889 ja piirikunta 1896. Himin rajat muuttuivat kolme kertaa kunnes vakiintuivat nykyisille paikoilleen 1954. Toyaman prefektuurin vanhin hautakammio, Kofun-kauden alusta peräisin oleva Yanagida-Nunoo-Yama sijaitsee Himissä.
Eino Kalima
Eino Armas Kalima (vuoteen 1906 Landgren, 19. huhtikuuta 1882 Sääminki – 14. helmikuuta 1972 Helsinki) oli suomalainen teatterinjohtaja ja ohjaaja sekä professori.
Eino Kalima syntyi Säämingin Kallislahdessa tilanomistaja ja valtiopäivämies Hugo Landgrenin (myöhemmin Kalima) perheeseen. Hänen veljensä oli kielitieteilijä Jalo Kalima. Eino Kalima kävi koulua Savonlinnassa ja pääsi ylioppilaaksi Suomalaisesta Realilyseosta 1900. Sen jälkeen hän valmistui kandidaatiksi Helsingin yliopistosta ja opiskeli stipendiaattina Moskovassa (1904–1907) ja Pietarissa (1907–1908). Tällöin hän perehtyi hyvin venäläiseen teatteriin ja alkoi kääntää venäläistä näytelmäkirjallisuutta. Hän toimi myös kirjallisuudentutkijana ja näytelmäkriitikkona.
Venäjän vallankumous esti Kaliman suunnittelemat jatko-opinnot Venäjällä. Kotimaahan palattuaan hän ryhtyi kirjallisuus- ja teatteriarvostelijaksi ja kirjallisuuden suomentajaksi. Maltillisen ja älykkään kriitikon maineeseen noussut Kalima otettiin 1913 Kansallisteatterin johtokuntaan ja 1914 sen apulaisjohtajaksi. Suomen itsenäistyttyä hän toimi pitkäaikaisena Kansallisteatterin johtajana vuosina 1917–1950. Hänen tehtäviinsä kuului myös teatterin pääohjaajana toimiminen. Slaavilaisten kielten taitajan hän ohjasi paljon venäläisiä, puolalaisia ja tšekkiläisiä näytelmiä. Taiteellisen työn osalta Kalima tunnetaan etenkin Tšehov-kääntäjänä ja -ohjaajana. Kaliman tunnetuimpia Tšehov-käännöksiä ovat "Kirsikkapuisto" (1960) ja "Vanja-eno" (1960). Lisäksi hänet tunnetaan muun muassa Leo Tolstoin "Anna Kareninan" alkuperäisenä kääntäjänä.
Eino Kalima sai professorin arvonimen vuonna 1947. Kaliman mukaan on nimetty "Eino Kalima -palkinto". Sen jakaa joka kolmas vuosi erillinen palkintolautakunta, johon on kuulunut muun muassa teatteriarvostelijoita, ansiokkaasta Suomen Kansallisteatterissa tehdystä ohjauksesta.
Beyers Naudé
Christiaan Frederick Beyers Naudé (10. toukokuuta 1915 – 7. syyskuuta 2004) oli eteläafrikkalainen afrikaaneri pappi, teologi ja apartheidin vastustaja.
Naudé oli isänsä tavoin Etelä-Afrikan reformoidun kirkon pappi ja liittyi nuorena myös Broederbondiin, jota hänen isänsä oli ollut perustamassa. Hän alkoi kuitenkin epäillä kirkkonsa saarnaamaa apartheid-järjestelmän siunaavaa rotuoppia osallistuttuaan roduttomiin jumalanpalveluksiin 1950-luvulla. Sharpevillen verilöylyn jälkeen vuonna 1960 hänen epäilyksensä kirkon oppia kohtaan lisääntyivät ja hän oli samana vuonna ainoa Etelä-Afrikan reformoidun kirkon edustaja, joka kannatti Kirkkojen maailmanneuvoston julistusta, joka hylkäsi apartheidin teologisen pohjan.
Vuonna 1963 hän erosi tehtävästään seurakuntapastorina ja myös luopui Broederbondin jäsenyydestä. Vuonna 1980 hänet hyväksyttiin papiksi Etelä-Afrikan mustien reformoituun kirkkoon. Vuodesta 1977 vuoteen 1984 hän oli hallituksen kommunismin hävittämislain voimalla annetun pannamääräyksen alaisena. Pannamääräyksen päätyttyä hänestä tuli Etelä-Afrikan kirkkojen neuvoston pääsihteeri arkkipiispa Desmond Tutun jälkeen. Hän kuului myös ainoana afrikaanerina ANC:n delegaatioon maan demokratisoimisneuvotteluissa 1990-luvun alussa, vaikka ei virallisesti koskaan ollut puolueen jäsen.
Audi Q7
Audi Q7 on Audin ensimmäinen vastaus Euroopassakin nopeasti suosiotaan kasvattaneeseen kaupunkimaasturiluokkaan. Se on suurikokoinen seitsemän hengen istuttava maastohenkilöauto, jonka ominaisuudet on kuitenkin suunniteltu pääasiassa maantieajoon.
Q7 perustuu vuonna 2003 Detroitin autonäyttelyssä esiteltyyn Pikes Peak quattro -konseptiautoon. Varsinainen tuotantomalli esiteltiin Frankfurtin autonäyttelyssä syksyllä 2005.
Vuonna 2005 autovalmistaja Nissan haastoi Audin oikeuteen Q-kirjaimen käytöstä automalleissa. Audi käyttää kirjainta Q osoittamaan quattro-nelivetomallejaan. Muita tämän luokan autoja ovat mallit Q3 ja Q5.
Vuoden 2006 Euro NCAP -kolaritestistä Q7 sai tulokseksi neljä tähteä viidestä. Vuonna 2015 testattu toisen sukupolven malli ansaitsi täydet viisi tähteä.
Auton mitat:Suomessa myynnissä on tällä hetkellä kaksi moottorivaihtoehtoa:
Syksyllä/loppukesästä 2015 esiteltiin uusi vähätehoisempi 3.0 TDI-moottori
Syyskuun 2006 Pariisin autonäyttelyssä Audi ilmoitti asentavansa ensimmäisenä autovalmistajana henkilöautoon V12-dieselmoottorin. Moottorin tehoksi ilmoitettiin 500 hevosvoimaa ja vääntömomentiksi 1 000 newtonmetriä. Valmistukseen siirtyessään tämä on ylivoimaisesti tehokkain sarjavalmisteinen dieselmoottori. Tällä moottorilla varustettu painava maastoauto kiihtyy nollasta sataan 5,5 sekunnissa. Inspiraationa tälle julkistukselle toimi Audin voitto vuoden 2006Le Mansin 24 tunnin ajoissa. Audin voitto oli ensimmäinen Le Mansissa dieselmoottorilla varustetulla autolla.
Luettelo Afrikan keskuspankeista ja valuutoista
Tässä artikkelissa on listattu Afrikan valuutat ja keskuspankit.
Afrikassa on lukuisten kansallisten keskuspankkien ja kansallisten valuuttojen lisäksi yksi 14 maan yhteinen valuutta, CFA-frangi. CFA-frangi jakautuu kahteen alueeseen, joilla on omat keskuspankkinsa: Länsi-Afrikan Banque Centrale des Etats de l'Afrique de l'Ouest (BCEAO) ja Keski-Afrikan Banque des Etats de l'Afrique Centrale (BEAC).
Das Wesen des Christentums
Das Wesen des Christentums (Kristinuskon olemus) on vuonna 1841 julkaistu Ludwig Feuerbachin kirja. Kirja selittää Feuerbachin filosofiaa ja arvostelee uskontoa. Feuerbachin teoriaa vieraantumisesta käytettiin myöhemmin Karl Marxin vieraantumisteoriassa. Teosta ei ole suomennettu.
Beorn
Beorn on J. R. R. Tolkienin kirjassa "Hobitti eli sinne ja takaisin" esiintyvä henkilöhahmo. Hän on ihminen, joka voi muuttua suureksi karhuksi. Beorn elää kesyjen hevostensa kanssa puisessa talossa Sumuvuorten ja Synkmetsän välissä.
Beorn vastaanottaa Bilbon, Gandalfin ja kolmetoista kääpiötä luokseen ja auttaa heitä. Viiden armeijan taistelussa Beorn pelastaa Thorinin örkeiltä ja tappaa heidän johtajansa Bolgin. Myöhemmin hänestä tulee Anduinin laakson ihmisten päällikkö, ja hänen mukaansa tuota kansaa kutsutaan beorningeiksi.
"Hobitti"-elokuvatrilogiassa Beornia näyttelee Mikael Persbrandt.
Juan Pablo Sorín
Juan Pablo "Juanpi" Sorín (s. 5. toukokuuta 1976 Buenos Aires, Argentiina) on argentiinalainen jalkapalloilija. Hän pelasi yleensä vasemmalla laidalla joko puolustuksessa tai keskikentällä.
Sorín edusti viimeisenä seuranaan Brasilian pääsarjan Cruzeiroa. Aiemmin hän pelasi Argentinos Juniorsissa, Juventuksessa, River Platessa, Cruzeirossa, Laziossa, FC Barcelonassa, Paris Saint-Germainissa, Villarrealissa ja Hamburg SV:ssä.
Sorín lukeutui Argentiinan maajoukkueen avainpelaajiin. Hän edusti Argentiinaa MM-kisoissa vuosina 2002 ja 2006, joista jälkimmäisellä kerralla hän pelasi alusta loppuun kaikki Argentiinan ottelut lukuun ottamatta jatkopaikan kannalta merkityksetöntä viimeistä alkulohko-ottelua.
Dungeon Siege
Dungeon Siege on Gas Powered Gamesin kehittämä vuonna julkaistu toimintaroolipeli, jossa pelaajan tehtävänä on pelastaa Ehbin kuningaskunta. Pelaaja voi valita onko hän maagi, jousiampuja vai lähitaistelija. Pelin on suunnitellut Chris Taylor ja sen musiikin on säveltänyt tunnettu pelimusiikin säveltäjä Jeremy Soule. Vuonna 2005 pelille ilmestyi jatko-osa "Dungeon Siege II".
"Dungeon Siegessä" pelihahmojen kehitys on toteutettu tavallisesta poikkeavalla tavalla. Hahmon luokka ei edeltä käsin määrää taitoja tai aseita, vaan hahmon kyvyt perustuvat pelissä hankittuun kokemukseen. Jos hahmo esimerkiksi käyttää paljon loitsuja, hänestä tulee ennen pitkää taitava maagi.
Toinen tavanomaisesta poikkeava ratkaisu on pelin sisällön lataus tietokoneen muistiin vähitellen, jolloin lataustaukoja ei ole juuri lainkaan, ja pelimaailma on yksi valtava kokonaisuus, eikä kokoelma erillisiä kenttiä.
Pelaaja voi hankkia hahmonsa lisäksi seurueeseen lisää jäseniä, joista osa perii maksun, jos heidät haluaa seurueeseensa. Pelissä on myös verkkopelimahdollisuus joko lähiverkon, internetin tai ZoneMatchin kautta.
Vuonna 2008 julkaistiin Uwe Bollin elokuva "", joka perustuu peliin.
GameSpot antoi pelille arvosanaksi 8.4/10 arvostelussaan.
Olavi Laaksonen
Kaarlo Olavi Laaksonen (26. heinäkuuta 1921 Turku – 27. lokakuuta 2004 Turku) oli Suomen jalkapallomaajoukkueen päävalmentaja vuosina 1962–1974. Laaksonen oli pelaajaurallaan maalivahti Turun Tovereissa (TuTo) vuoteen 1956 saakka ja toimi samalla joukkueen valmentajana. Hän pelasi 21 A-maaottelussa ja edusti Suomea Helsingin olympialaisissa 1952.
Vuonna 1962 Laaksonen valittiin Suomen jalkapallomaajoukkueen valmentajaksi. Maajoukkue pelasi Laaksosen aikana hyvin ja saavutti Pohjoismaiden-mestaruuden vuosina 1964 ja 1966. Laaksosen aikakaudella saavutettiin myös toistaiseksi viimeinen jalkapallon todellisesta suurmaasta saatu voitto, kun Espanja kaatui kotikentällä 1969. Laaksosen valmennuskaudella maajoukkue pelasi 88 maaottelua, joista se voitti 15 ja pelasi 21 kertaa tasan.
Maajoukkueuransa jälkeen Laaksonen toimi vielä TPS:n valmentajana vuosina 1975–1977. Tuolloin turkulaiset saavuttivat toistaiseksi viimeisimmän Suomen mestaruutensa vuonna 1975, ja vuoden 1977 päätteeksi joukkue sai SM-pronssia.
Laaksonen pelasi myös jääkiekkoa ja valmensi muun muassa TuTo:n jääkiekon edustusjoukkuetta kaudella 1959–1960. Käsipallossa hän voitti TUL:n mestaruuksia.
Aboa (asema)
Aboa on Suomen tutkimusasema Etelämantereella. Aboa rakennettiin vuonna 1988 Etelämantereelle Kuningatar Maudin maalle. Aboa sijaitsee noin 130 kilometrin päässä rannikolta Vestfjellan vuoristossa Basen-nimisellä nunatakilla eli jäätiköstä esiin työntyvällä vuorenhuipulla. Nimi Aboa on peräisin Turun latinankielisestä nimestä. Aboan suunnittelusta ja rakentamisesta vastasi Valtion teknillinen tutkimuskeskus ja rahoituksesta Kauppa- ja teollisuusministeriö.
Aboa peruskorjattiin ja laajennettiin Etelämantereen kesän 2002–2003 aikana. Aseman päärakennusta laajennettiin uudella saunalla, teknisellä tilalla sekä kahdella asuinhytillä. Erilleen päärakennuksesta asennettiin kaksi uutta asuin- ja työkonttia tutkijoille. Aseman muodostavat päärakennus, kolme asuin-/työkonttia, kaksi laboratoriokonttia, varastokontit, kaarihalli, generaattorirakennus sekä ajoneuvohalli. Aboaa kehitetään jatkuvasti. Kausilla 2003–2004 asennettiin aurinkopaneeleita ja tuuliturbiineja tuottamaan energiaa ympärivuotisten automaattisten mittausten ylläpitämiseksi.
Laajennuksen jälkeen Aboa on tarjonnut työ- ja asuintilat 12 hengen retkikunnille. Tilapäisesti asemalle voidaan majoittaa 18 henkilöä. Aboa on asutettu vain antarktisen kesän aikana, keskitalvella pohjoiskalottiin nähden. Silloin olosuhteet ovat kaikkein parhaat tutkimukselle, sillä lämpötila on vain 0–15 astetta pakkasen puolella.
Aboan naapurissa, vain 200 metrin päässä, sijaitsee Ruotsin tutkimusasema Wasa. Aboa ja Wasa muodostavat yhdessä Nordenskiöld Base Camp -tukikohdan. Asemien välillä on tiivistä yhteistyötä logistiikassa ja tutkimuksessa.
Enkooderi
Enkooderi on laite, ohjelma tai niiden yhdistelmä, joka pakkaa, salaa, kätkee, yhdistää tai muuttaa informaatiota jonkin algoritmin mukaisesti, jolloin informaatio voidaan tallentaa tai siirtää helpommin, nopeammin ja turvallisemmin.
Enkooderin vastakohta on dekooderi, joka tekee päinvastaisen muunnoksen kuin enkooderi, eli muuttaa informaation jälleen alkuperäiseen tai lähellä alkuperäistä olevaan muotoon, mikäli enkooderi käyttää häviöllistä algoritmia.
Erebor
Yksinäinen vuori (sindariksi Erebor) on paikka J. R. R. Tolkienin luomassa kuvitteellisessa Keski-Maassa. Se sijaitsee Synkmetsän itäpuolella, Vuolasta Virtaa pohjoiseen Pitkäjärvessä sijaitsevasta Esgarothista.
Yksinäinen vuori sijaitsee satojen kilometrien päässä muista vuorijonoista. Sen etuportti oli suunnattu etelää kohden. Koko vuori oli halkaisijaltaan noin 15 kilometriä.
Yksinäinen vuori oli pitkään kääpiöiden valtakuntaa. He olivat taitavia kivitöissä ja he lisääntyivät ja rikastuivat vuorellaan. Nämä rikkauden herättivät Smaugin, valtavan lohikäärmeen, kiinnostuksen.
Thorin Tammikilven ollessa metsästämässä Smaug saapui vuorelle ja valtasi sen haalien kullan itselleen. Thráin II ja useat muut pakenivat Smaugia salakäytävän kautta. Tämän jälkeen kääpiöt asuivat monia vuosia maanpaossa ja Thorinin tavattua sattumalta Gandalf Harmaan he alkoivat laatia suunnitelmaa vallata vuoria takaisin.
Gandalf ei kertonut kääpiöille tärkeätä lisätarkoitusta: kun lopullinen taistelu Sauronia vastaan alkaisi, pitäisi huolehtia siitä että Sauron ei pystyisi käyttämään lohikäärmettä Rivendelliä vastaan - koska se olisi voinut merkitä sitä, että Gondorissa ei olisi ollut kuningatarta Arwenin kuoltua Rivendellin tuhossa. Tämän vaaran eliminoimiseksi Smaug pitäisi raivata pois tieltä; ja aivan oikein, Rivendelliin hyökättiin kolmesti Dol Guldurista käsin Sormusten sodan aikana, mutta örkit torjuttiin lopulta helposti - Smaug olisi ollut jotain aivan muuta vihollisena!
Gandalf kertoi tämän kaiken hobiteille näiden palatessa kotiin kuninkaan kruunauksen jälkeen.
Gandalf esitteli Thorinin ja 12 muuta kääpiötä Bilbo Reppulille ja useiden Hobitissa kuvattujen käänteiden kautta lopulta Bard Jousimies Esgarothista tappoi Smaugin Mustalla nuolella ja tämän jälkeen alkoi Viiden armeijan taistelu.
Yksinäinen vuori
Yksinäinen vuori on Maarit Verrosen kirjoittama romaani, joka ilmestyi vuonna 1993. Se on Verrosen toinen kirja ja hänen esikoisromaaninsa. Romaanin tapahtumat sijoittuvat Sveitsiin. Kirja oli Finlandia-palkintoehdokkaana.
Peter Brook
Peter Stephen Paul Brook (s. 21. maaliskuuta 1925 Lontoo) on vaikutusvaltainen brittiläinen teatteriohjaaja ja -tuottaja. Hän opiskeli Westminster Schoolissa, Gresham's Schoolissa ja Oxfordin yliopistossa. Brittiläisen imperiumin ritarikunta on myöntänyt Peter Brookille vuonna 1965 "Brittiläisen imperiumin komentajan (Commander of the British Empire, CBE)" arvonimen. Hän on myös Kunniaritarien ritarikunnan jäsen (1998).
Maunu Sokea
Maunu Sokea (norjaksi "Magnus IV" tai "Magnus Sigurdsson den blinde", 1115–1139) oli Norjan kuningas vuosina 1130–1135. Maunu oli kuningas Sigurd Jerusaleminkävijän ja Borghild Olavsdotterin poika. Isänsä kuoltua Maunusta tuli kuningas yhdessä setänsä Harald Gillen kanssa. Neljän vuoden näennäisen rauhallisen rinnakkainelon jälkeen Maunu aloitti sodan Haraldia vastaan.
Maunu voitti Haraldin Färlevissä elokuussa 1134, ja Harald pakeni Tanskaan. Tämän jälkeen Maunu hajotti armeijansa, vaikka hänen neuvonantajansa olivat varoittaneet häntä tekemästä niin. Harald palasikin Tanskasta uusi sotajoukko mukanaan ja saapui Bergeniin, jonne Maunu oli vetäytynyt talveksi. Haraldin armeija valloitti kaupungin helposti 7. tammikuuta 1135. Maunu vangittiin, ja hänet sekä kastroitiin että sokaistiin, mistä hän sai liikanimensä.
Tämän jälkeen Maunu eli jonkin aikaa munkkina. Vallantavoittelija Sigurd Slembe (Sigurd Slembedjakn) surmasi Harald Gillen vuonna 1136 ja haki Maunun luostarista. Miehet liittoutuivat ja yrittivät heikolla menestyksellä palauttaa Maunun kuninkaaksi. Heidät lyötiin lopullisesti vuonna 1139. Maunu kuoli taistelussa, ja Sigurd Slembe vangittiin ja surmattiin myöhemmin.
Luettelo PC Engine -peleistä
Tämä on luettelo PC Enginelle julkaistuista peleistä.
Konsoli on julkaistu pohjois-amerikassa nimellä TurboGrafx-16.
Australopithecus africanus
Australopithecus africanus oli noin 2–3 miljoonaa vuotta sitten elänyt muinainen ihmisapinalaji, joka kulki kahdella jalalla. Lajin fossilisoituneita jäännöksiä löytyi ensimmäisen kerran Etelä-Afrikasta vuonna 1924, kun kaivostyömiehet toivat Witwatersrandin yliopiston professori Raymond Dartille kaksi laatikollista kiviä tutkittavaksi. Toisesta laatikosta löytyi fossiilisoitunut painauma kallon sisäosista eli "endokraanialinen valos". Myöhemmin laatikoista löytyi vielä kallonosia, joissa oli mukana otsa ja kasvo-osa. 
Englantilainen lehdistö innostui asiasta ja kutsui löytöjä "apinan ja ihmisen väliltä puuttuvaksi renkaaksi", mutta tiedeyhteisö suhtautui löytöön viileästi. Syynä olivat Lähi-idästä juuri löytyneet suuriaivoiset fossiilit, joiden perusteella ihmisen alkukotia oli alettu etsiä muualta kuin Afrikasta. Samaan aikaan tiedeyhteisö yhä kiinnitti huomiota Piltdownin ihmisen "kalloon", vaikkakin se osoittautui myöhemmin väärennökseksi.
Kaikki tutkijat eivät kuitenkaan suhtautuneet löytöön kylmästi, vaan Dartin innokas tukija, skotlantilainen paleontologi Robert Broom päätti löytää lisää fossiilijäännöksiä. 1936 hän löysi "A. africanuksen" luunkappaleita, jotka osoittivat lajin olevan enemmän hominidi kuin apina ja että laji oli kävellyt kahdella jalalla. Vuonna 1948 Broomilla oli jo riittävästi todisteita siitä, että Afrikassa on elänyt ainakin kaksi eri Australopithecus-lajin edustajaa.
"A. africanuksen" sijoittumisesta ihmisen sukupuuhun ei ole yksimielisyyttä..
Akanin kansallispuisto
Akanin kansallispuisto () on 4. joulukuuta 1934 perustettu kansallispuisto Hokkaidōlla, Japanissa. Kansallispuisto sijaitsee Hokkaidōn saaren itäosissa ja sen pinta-ala on 904,81 neliökilometriä.
Akanin kansallispuistossa on tulivuoria, koskemattomia metsiä ja kraatterijärviä, joista tunnetuimmat ovat Akan, Kussharo ja Mashū, samannimisten vuorien kalderoissa. Akan-järvessä on monia harvinaisia kasveja, kuten marimoa ("Cladophora sauteri"). Kansallispuiston alueella sijaitsevat myös havumetsien peittämät vuoret Meakan, Oakan ja Kamuinupuri.
Bad English
Bad English oli lyhytkestoinen yhdysvaltalainen hard rock -yhtye, joka nautti suurta menestystä 1980- ja 1990-lukujen taitteessa.
Kun Journey hajosi 1980-luvun lopulla, kitaristi Neal Schon ja kosketinsoittaja Jonathan Cain perustivat Bad Englishin yhdessä laulaja John Waiten kanssa. Waite oli tunnettu laulaja sooloalbumeistaan ja The Babys -yhtyeestä Englannissa. Kokoonpanon täydensivät basisti Ricky Phillips ja rumpali Deen Castronovo.
Debyyttialbumi "Bad English" julkaistiin vuonna 1989 Epic Recordsin kautta. Albumi myi todella hyvin ja yhtye teki laajan kiertueen. Albumin ykköshitti oli ”When I See You Smile”, joka nousi listojen kärkeen monissa maissa.
Bad Englishin ura ei ollut pitkä, sillä yhtye hajosi jo toisen albumin "Backlashin" jälkeen. Phillipsin mukaan yhtye hajosi jo sen miksauksen aikana. Journey muodostettiin uudestaan ja Schon, Cain ja Castronovo liittyivät siihen.
GT Interactive
GT Interactive oli vuonna 1993 perustettu yhdysvaltalainen videopelejä kehittänyt ja julkaissut yritys. Ranskalainen yritys Infogrames Entertainment SA hankki sen vuonna 1999. GT Interactiven uudeksi nimeksi tuli Infogrames, Inc., ja siitä tuli IESA:n uusi Yhdysvaltojen jaosto. Vuonna 2001 IESA hankki Atari-brändin käyttöoikeudet Hasbro Interactivelta, ja Infogrames ryhtyi julkaisemaan pelejä Atari-nimellä. Infogrames, Inc. nimettiin vuonna 2003 Atari, Inc.:ksi.
Yhtiö osti lapsille suunnattuja oppimispelejä kehittäneen Humongous Entertainment -yhtiön vuonna 1996.
Daisetsuzanin kansallispuisto
Daisetsuzanin kansallispuisto () vuonna 1934 perustettu kansallispuisto Hokkaidōlla, Japanissa. Se sijaitsee keskellä Hokkaidōa ja on 2 267,64 neliökilometrin pinta-alallaan Japanin suurin kansallispuisto.
Daisetsuzanin kansallispuiston alueella sijaitsee useita vuoria, joista korkein on Asahi (2 290 m). Alueella on myös luonnonkauniita rotkoja ja runsaasti vuoristokasvillisuutta. Siellä on paljon kuumia lähteitä ja suosittuja vaellusreittejä. Talvisin Tokachi- ja Asahi-vuorien rinteillä voi lasketella. Aluetta kutsutaan joskus nimellä "Hokkaidōn katto".
Fujitsu Siemens Computers
Fujitsu Siemens Computers oli tietoteknisiä laitteita valmistanut elektroniikkateollisuusyritys, joka toimi Euroopan, Lähi-idän ja Afrikan markkinoilla. Yritys perustettiin vuonna 1999 Japanin Fujitsu Limitedin ja saksalaisen Siemens AG:n yhteisyrityksenä. Yrityksen pääkonttori oli Maarssenissa, Alankomaissa, ja se työllisti noin 10 700 henkeä. Huhtikuussa 2009 Fujitsu osti Siemensin osuuden yrityksestä, minkä jälkeen yritys on toiminut Fujitsun kokonaan omistamana tytäryhtiönä nimellä Fujitsu Technology Solutions.
Fujitsu Siemensin tuotteita olivat kannettavat tietokoneet, pöytätyöasemat, kämmentietokoneet, levyjärjestelmät, palvelimet sekä oheislaitteet, kuten näytöt, näppäimistöt ja hiiret. Tuotemerkkejä olivat muun muassa Amilo, Lifebook, Scaleo, Scenic, Esprimo, Futro ja Primergy. Tunnetuimpia tuotteita lienevät olleet kotikäyttöön tarkoitettu Amilo (kannettavien tietokoneiden sarja), Scaleo (pöytätietokonesarja) sekä vastaavasti yrityskäyttöön tarkoitettu Lifebook- ja Esprimo-sarja. Fujitsu Technology Services jatkaa samoilla tuotealueilla kuin Fujitsu Siemens.
Fujitsu-Siemensillä on liittymäkohta myös suomalaisen tietotekniikan historiaan.
Fujitsu tuli Euroopan laitevalmistusmarkkinoille hankkimalla vuonna 1990 brittiläisen ICL:n (International Computers Limited), joka puolestaan osti seuraavana vuonna Nokialta sen informaatiojärjestelmät-toimialan (Nokia Data). Fujitsu Siemens valmisti Nokialta periytyneitä tietokonemalleja entisissä Nokian tiloissa Espoon Kilossa vuoteen 2000 asti.
Peristéri
Peristéri (; ) on Kreikan kaupunki ja samanniminen kunta (Δήμος Περιστερίου, "Dímos Peristeríou"), joka sijaitsee Länsi-Ateenan alueyksikössä Attikan alueella ja kuuluu Ateenan metropolialueeseen. Kaupungin ja kunnan pinta-ala on 10,050 neliökilometriä ja väkiluku 139 981 (vuonna 2011).
Peristéri sijaitsee noin viisi kilometriä Ateenan keskustasta luoteeseen. Se on Kreikan seitsemänneksi suurin kaupunki ja Länsi-Ateenan alueyksikön hallinnollinen keskus. Kaupunkiin kuuluvat Ateenan teollisuusalueen pohjoisosat. Peristérin kaupunginosia ovat muun muassa Anthoúpoli, Néa Sepólia ja Néa Zoí. Kaupungissa sijaitsevat Ateenan metron asemat Ágios Antónios, Peristéri ja Anthoúpoli sekä Ateenan pitkänmatkan linja-autojen asema.
Kun tuntematon soittaa
Kun tuntematon soittaa ("When a Stranger Calls") on Simon Westin ohjaama yhdysvaltalainen jännityselokuva, joka valmistui vuonna 2006. Elokuva on uudelleenfilmatisointi vuoden 1979 elokuvasta "Kun tuntematon soittaa..."
"Kun tuntematon soittaa" perustuu hyvin tunnettuun kaupunkitarinaan. Nuori Jill Johnson on ottanut vastaan keikan rikkaan perheen lapsenvahtina luullen sen olevan helppo homma. On myöhäinen ilta ja lapset nukkuvat, jääkaappi on täynnä ruokaa ja muutenkin on leppoisaa. Pian puhelin soi ja luurin toisesta päästä pahaenteinen ääni kysyy ”oletko käynyt katsomassa lapsia?” Sama soittaja jatkaa hämäriä puheluitaan, ja poliisi, jolle Jill soitti, jäljittää puhelun vain kertoakseen, että se tulee sisältä kyseisestä talosta. Jillin lapsenvahtikeikka muuttuu painajaiseksi.
Bălți
Bălți (, ) on Moldovan toiseksi suurin kaupunki ja Pohjois-Moldovan talouden ja sivistyksen keskus. Kaupunki sijaitsee historiallisessa Bessarabiassa, Raut-joen varrella.
Vuoden 2014 alussa Bălțin kaupungissa arvioitiin olevan 144 300 asukasta, maaseutuväestö mukaan luettuna Bălțin kaupunkipiirin ("Municipiul Bălți") asukasluku oli 149 800. Vuosikymmenessä kaupungin väkiluku on kasvanut yli 20 000:lla, sillä vuonna 2004 asukkaita oli 122 669.
Romanialaisten 1930-luvulla suorittaman väestönlaskennan mukaan kaupungin asukkaista 20 000 oli juutalaisia, 10 000 romanialaisia ja 5 000 ukrainalaisia ja venäläisiä. Alueen ollessa osa Neuvostoliittoa sinne muutti runsaasti väkeä eri puolilta Neuvostoliittoa. Moldovan itsenäistyttyä monet työikäiset ovat lähteneet enemmän tai vähemmän pysyvästi siirtotyöläisiksi, ja kaupungin väestöstä huomattavan iso osa on lapsia ja vanhuksia. Vuoden 2004 väestönlaskennan mukaan kaupungin asukkaista oli romaniankielisiä moldovalaisia 54 %, ukrainalaisia 24 % ja venäläisiä 19 %.
Bălți sijaitsee kukkuloiden keskellä, ja ympäröivä maasto on viljavaa. Maanviljely on seudun tärkein elinkeino.
Bălți on Pohjois-Moldovan liikenteen solmupiste. Kaupunkiin johta M14 valtatie pääkaupungista. Bălți-Slobozian rautatieasema on kaupungin päärautatieasema. Moldovan rataverkko risteää kaupungissa. Sen luoteispuolella on Bălțin kansinvälinen lentoasema, eli Bălți-Leadoveni, ICAO-koodi LUBL).
Alejandro de Humboldtin kansallispuisto
Alejandro de Humboldtin kansallispuisto on kansallispuisto Kuubassa, Holguínin ja Guantánamon provinssien alueella. Nimensä kansallispuisto on saanut saksalaisesta luonnontieteilijästä Alexander von Humboldtista, joka vieraili saarella vuonna 1800 ja 1801.
Puisto valittiin UNESCOn maailmanperintöluetteloon vuonna 2001. Puistossa virtaavat Karibian saarten pisimmät joet.